google/wiki40b huggingface dataset:
Holmlia-drapet

Drapet

Drapet skjedde like før midnatt fredag 26. januar 2001. Benjamin Hermansen, som hadde norsk mor og ghanesisk far, sto og pratet med en kamerat utenfor nærbutikken sin da to unge menn kom ut av en bil og begynte å løpe mot dem. De to kameratene prøvde å stikke av, men Hermansen ble innhentet og drept. Ole Nicolai Kvisler og Veronica Andreassen ble pågrepet samme natt, mens Joe Erling Jahr ble pågrepet i Danmark 1. februar og utlevert noen dager senere. De tre tilhørte den nynazistiske grupperingen Boot Boys. Jahr, Kvisler og Andreassen ble dømt til henholdsvis 18, 17 og 3 års fengsel for drapet. Lagmannsretten fant det helt klart at drapet skjedde helt uprovosert, og at årsaken til at Benjamin Hermansen ble forfulgt, angrepet og drept alene var hans hudfarge.

Ettermæle

At et rasistisk motivert drap på en ung gutt kunne skje i Norge kom som et sjokk på mange. Over hele landet ble det arrangert fakkeltog for å vise avsky mot drapet. Spesielt i Oslo var oppslutningen stor; 40 000 mennesker deltok i den nærmest spontane markeringen den 1. februar 2001.
Hermansen ble gravlagt 6. februar 2001. Da ble sangen «Song to Benjamin» presentert for andre gang (første gang var for ungdommene i nærmiljøet). Sangen ble senere spilt inn i studio med artister som Noora Noor og Briskeby. 1. november 2002 ble det avduket en byste av Hermansen på stedet der han ble drept, med teksten «Glem ikke». Ideen kom fra vennene hans på Holmlia. Påtroppende Ap-leder Jens Stoltenberg, utdanningsminister Kristin Clemet og biskop Gunnar Stålsett var blant de frammøtte ved minnestunden. 
26. januar 2011, på dagen ti år etter etter drapet gikk over 5 000 mennesker i fakkeltog fra Youngstorget. Statsminister Jens Stoltenberg holdt tale.

Benjaminprisen

I 2002 ble det opprettet en egen pris til minne om Hermansen. Den fikk navnet Benjaminprisen. Den blir utdelt hvert år i forbindelse med Den internasjonale holocaustdagen. Prisen gis til en skole som arbeider godt mot rasisme og diskriminering.

Weltzin-testamentet

Clara Dorothea Weltzin (1925–2007) testamenterte 250 000 norske kroner til Ole Nicolai Kvisler, noe som skapte store overskrifter i norsk presse, og det var også tvil om lovligheten av dette.

Marit Hermansen

Benjamin Hermansens mor, Marit Hermansen, arbeidet som lærer ved Lusetjern skole i Oslo. Etter drapet engasjerte hun seg med arbeid mot rasisme, nynazisme og diskriminering. Hun tok også  aktiv del i arbeidet med Benjamins minnefond. Hun ble tildelt Kongens fortjenstmedalje 1. mars 2019. Hun døde 22. mai 2019 etter et kort tids sykeleie.
Bagn kirkested

Bagn kirkested omfatter Bagn kirke, Bagn kirkegård, tomta etter Ulekjørka med dennes gravplass, og den gamle kirkevollen med Olavskilda.
Order of Merit

Insignier

Ordenstegnet for Order of Merit er et blåkantet rødt kors med utsvingede armer. Midtmedaljongen er blå med hvit bord og bærer i midten innskriften «FOR MERIT» i gull. Medaljongen er omgitt av en krans i grønt. Korset er opphengt i båndet i en krone. Når ordenen tildeles for militære fortjenester, legges to sverd i kors bak korset. Ordensbåndet er rødt og blått.

Tildeling

Ordenen er begrenset til monarken og 24 medlemmer fra Storbritannia eller Samveldet av nasjoner. Fordi det ikke følger adelskap eller tittel med ordenen, er Order of Merit anvendelig for å hedre personer fra Canada, der slike ikke tillates tildelt. Ordenen har fra innstiftelsen vært åpen for kvinner. Florence Nightingale ble i 1907 ordenens første kvinnelige medlem. Selv om ordenen formelt har en sivil og militær avdeling, er antallet militære tildelinger svært få. 
I tillegg til ordinære medlemmer kan utlendinger fra andre land utnevnes til æresmedlemmer. Antallet utnevnelser til æresmedlem har vært begrenset. Det er foretatt kun 11 slike tildelinger. Blant æresmedlemmene er flåteadmiral Togo, feltmarskalk Foch,  feltmarskalk Joffre, Dwight D. Eisenhower, Albert Schweitzer og Moder Teresa.
Etter de siste utnevnelsene i 2015, er til sammen 195 personer hedret med Order of Merit.
Flechtmanniella

Utseende

En middelsstor (5 - 6  millimeter), nokså bred, blank, svart gjødselbille. Hodet er stort og skovlformet uten knøler eller horn, litt innbuet i midten foran, betydelig innsnevret bakerst. Pronotum er rundet med litt avsatte sidebremmer, grovt og ujevnt punktert. Dekkvingene er rundede med fine punktstriper. Beina er nokså spinkle, for-leggene med tre korte tenner.

Levevis

Forholdsvis lite er kjent om biologien til denne arten. Den skal være funnet mellom kolonier av maur i slekten Acromyrmex.

Utbredelse

Arten er utbredt i Brasil.
Per Aabel

Bakgrunn

Per Aabel var sønn av skuespillerne Hauk Aabel og Svanhild Johannessen, og fikk utdannelse innen tegning i Paris og ballett i London. Hans første kunstneriske oppdrag var å illustrere en barnebok, men han ofret raskt tegnekarrieren til fordel for dansen.

Karriere

Som ballettdanser debuterte han i 1921 på Mayol i balletten Carneval. Etter å ha vært danselærer i Oslo i flere år, fikk han i 1926 sitt første instruktøroppdrag ved Nationaltheatret. Først i 1931 debuterte han som skuespiller på Det Nye Teater. 
Aabel var direktør for Carl Johan Teatret i perioden 1933 til 1938. Sammen med blant annet Thorleif Reiss og Wenche Foss sto han bak en rekke forestillinger i forskjellige genre. Aabel og Foss videreførte sitt samarbeide i andre sammenhenger i årtier framover, blant annet i teateroppsetningen av Soloppgang i Riga (1979).
Han var ansatt ved Centralteatret fra 1938 til 1940 og ved Nationaltheatret fra 1940 til 1972. Som pensjonist arbeidet han frilans, og gjestet Nationaltheatret jevnlig. Han deltok under teatrets 100-årsjubileum i 1999, kun uker før han døde. Aabel var da 97 år gammel.
Som teatermann med bred fagbakgrunn ble Per Aabel en sentral kulturpersonlighet innen norsk scenekunst og underholdning i størstedelen av forrige århundre. Han spilte en rekke roller, særlig i komedier, på teater og i film, blant annet i flere Holberg-stykker og som populær oppleser av H.C. Andersens eventyr.
Per Aabel fikk statens æreslønn fra 1973. Han mottok Storkors av St. Olavs Orden i 1988. Han vant Spellemannprisen 1975 i åpen klasse. En statue av ham, utført av Nina Sundbye,«Per Aabel som Jean de France» ble avduket på Johanne Dybwads plass i 1999. Han ble begravet på statens bekostning.
Judo under Middelhavslekene 1971

Judo under Middelhavslekene 1971. Judo var en av flere sporter under de sjette middelhavslekene ble arrangert i İzmir i Tyrkia i perioden 6. til 17. oktober 1971. Det var første gangen som judo var med på programmet under Middelhavslekene. Det ble konkurrert i fem vektklasser, kun for menn. Jugoslavia ble beste nasjon med to gullmedaljer foran Italia som også vant to gull.
Grand Circuit Européen

Grand Circuit Européen er et internasjonalt serieløp innen trav, iscenesatt av Europaunionen (UET). 2009-utgaven omfatter 13 løp i syv land. Blant disse løpene er Oslo Grand Prix, Forus Open og Elitloppet på Solvalla. Den første utgaven fant sted i 1956 og ble vunnet av den franske hesten Gélinotte. Giesolo de Lou var første vallak til å vinne i 1999.
Poblado Aramendía

Transport

Ruta 8 Brigadier General Juan Antonio Lavalleja forbinder Aramendía med Montevideo, Pando, Solís de Mataojo, Minas og Isidoro Noblía.
Euphoria

Bakgrunn

Bandet hentet inn Robert John «Mutt» Lange igjen, men kun i fire dager for å skrive låter. Tre av låtene på albumet, «It's Only Love», «All Night» og «Promises» er skrevet sammen med Lange. Han bidrar også med bakgrunnsvokal på de to sistnevnte sangene. En sang fra et av Vivian Campbells tidligere band Clock, «To Be Alive», er også med. Formel 1-mesteren Damon Hill, som er Rick Savages nabo, bidrar med en gitarsolo på sangen «Demolition Man».
Toneprisen

Toneprisen er en musikkpris som deles ut til vinneren av en musikkonkurranse for musikere mellom 16 og 23 år. Deltagerne må ha fast eller midlertidig adresse i Hedmark eller Oppland.
Det var Eidsiva Energi som i 2006 tok initiativ til prisen. De kontaktet Toneheim Folkehøgskole og fra og med 2007 er konkurransen avholdt annethvert år. Arrangører er foruten Eidsiva Energi og Toneheim, NRK Hedmark og Oppland.
Wyatt Earp

Familie

Earp var sønn av Nicholas Porter («Nick») Earp (1813–1907), og Victoria Ann («Virginia») Cooksey (1821–1893) . Han hadde 5 brødre. Halvbroren Newton Nicholas Earp (1837–1928), fra farens første ekteskap, og James Cooksey Earp (1841–1926), Virgil Walter Earp (1843–1905), Morgan Seth Earp (1851–1882) og Warren Baxter Earp (1851–1900). Han hadde også tre søstre; Martha (1845–1856), Virginia Ann (1858–1861) og den yngste, Adelia (1861–1941), som var den eneste av søstrene som nådde voksen alder.
Faren deltok i den mexicanske krigen under kommando av Wyatt Barry Stapp. Han kalte opp sin fjerde sønn etter sin kommandant.
Wyatt Earp var gift med 1) 1870 med Urilla Sutherland, som døde etter kort tid av ukjente årsaker, 2) Celia Ann («Mattie») Blaylock (d. 1888) og 3) Josephine Marcus (d. 1944).
Wyatt Earp døde av blærebetennelse og alderdom i sitt eget hjem i Los Angeles den 13. januar 1929. Han ligger begravd i byen Colma i California.

Ettermæle

Livet hans er filmatisert i klassikere som My Darling Clementine (1946 – med Henry Fonda i hovedrollen), Gunfight at the O.K. Corral (1957 – med Burt Lancaster som Wyatt Earp og Kirk Douglas i rollen som Doc Holliday), Tombstone (1993 med Kurt Russel som Earp, samt Val Kilmer som Doc Holliday) og Wyatt Earp (1994 – med Kevin Costner i hovedrollen).
Fredriksstad Blad

Sammen med Demokraten

Under Andre verdenskrig kom Fredriksstad Blad ut som egen avis frem til 17. mai 1943, da ble den slått sammen med Folden (Demokraten) og utkom som Fredriksstad Blad og Folden frem til frigjøringen i 1945. Frem til begynnelsen av juni utkom Fredrikstad-avisene sammen under fellesnavnet Fredrikstad-Pressen.

Dagbladet Sarpen

I 1974 kjøpte avisen opp forlagsrettighetene til Dagbladet Sarpen og fra nyttår 1975 og frem til 1987 ble avisene utgitt i samproduksjon. Deretter ble Dagbladet Sarpen utskilt, og utkom med «Sarpen» som morgenavis frem til julaften 1991, da avisen ble nedlagt.
Nordøya (New Zealand)

Nordøya i maorisk mytologi

I maorisk mytologi ble både Nordøya og Sørøya til i tiden da halvguden Maui eksisterte.
Legenden forteller at han og hans brødre fisket fra kanoen sin (Sørøya). Maui fanget en stor fisk og drog den opp fra sjøen. Brødrene hans sloss over fisken og hakket den opp. Denne store fisken ble til Nordøya, og maorinavnet for øya er «Te Ika a Maui» (Mauis fisk). Fjellene og dalene på øya er sagt å ha blitt til som et resultat av hakkingen til Mauis brødre. Maoriene regner fiskens hode som sørenden av øya. Wellington Harbour er munnen og Wairarapasjøen er øyet. Tauposjøen er hjertet og Northland er halen.
Kahalgaon kraftverk

Kahalgaon kraftverk er et kullkraftverk ved Ganges i delstaten Bihar i India. Det har en installert produksjonskapasitet på 2330 MW fordelt på syv blokker/turbiner. Operatør er det indiske selskapet National Thermal Power Corp Ltd. 
Anlegget ble utbygd i årene 1992–2008. Brenselstypen er kull. 
Årlig produksjon i 2006-07 var totalt 6,031 TWh, og utslippene av CO2 var 6,073 mill tonn.
Fiat

Virksomhetsområder og fabrikker

Fiat-gruppens aktiviteter var opprinnelig fokusert omkring industriell produksjon av biler, nyttekjøretøyer og landbruksmaskiner. Etter hvert har Fiat blitt Italias største industrikonsern med  virksomhet i over seksti land gjennom over tusen selskaper med mer enn to hundre tusen ansatte, hvorav over halvparten utenfor Italia. 
Fiat støtter Fondazione Giovanni Agnelli, en viktig stiftelse for sosial og økonomisk forskning samt Palazzo Grassi, en gammel, berømt bygning i Venezia som nå er museum. I 1916 startet byggingen av den berømte Lingotto-fabrikken som åpnet i 1923. Fabrikken var på den tiden verdens største. Mer enn 80 forskjellige Fiat-modeller ble bygd her inntil fabrikken ble nedlagt i 1982. 
I 1970- og 1980-årene var Fiat en pioneer i bruk av industriroboter innen bilproduksjon. Fiats fabrikker er blant de mest automatiserte og avanserte i verden. Fiat var en av de første vestlige selskap som bygde fabrikker i Sovjet-kontrollerte land. Best kjent er fabrikkene i Vladivostok, Kiev og Toljatti. 
Fiat har også et selskap i Polen i Tychy som bygger småbiler (126, Cinquecento og nå Seicento). Fiat har fabrikker i Brasil, Tyrkia, Kina og India hvor det lages lokale varianter av Fiat-modeller samt Fiats «verdensbil», Palio.
Thora Hansson

Solveig i Peer Gynt

Det var Thora Neelsen som spilte rollen som Solveig ved førsteoppførelsen av Peer Gynt. Det var imidlertid ikke hun som fremførte «Solveigs Sang» i Fjerde Handling, men Camilla Wiese, som sto gjemt bak kulissene mens Thora satt ved rokken og mimet til teksten. Denne spesielle hendelsen er litterært behandlet av Lucinda Riley i romanen Stormens søster (Riley 2016:300f og 598f).

Teatersjef

Ved siden av å leie Tivoli theater i 1901 for å for egne krefter oppføre Et dukkehjem drev hun også egen teaterskole. Fra 1911 var hun teatersjef ved det nyåpnede Trondhjems Nationale Scene der Agnes Mowinckel (1875–1963) var selve stjerna. I 1914 gikk hun til stillingen som teatersjef ved Stavanger faste scene (dagens Rogaland Teater) der hun døde tre år senere, 69 år gammel. Hennes efterfølger i stillingen var Thomas Thomassen (1878–1962).
Ved Thora Hanssons død ble det sagt at hun var mest kjent for sine tolkninger av Abigail i Ambrosious og Selma i Henrik Ibsens De unges Forbund.

Familie

Hennes foreldre var byggmester og arkitekt Jørgen Friederich Neelsen (1808–1862) og Julie Hedvig Rustad (1821–1878). Thora var gift med teatersjef Olaf Mørch Hansson (1856–1912) fra 1880 til 1896. De var foreldre til diplomat Thorolf Mørch Hansson (1881–1952) og teatersjef Gunnar Neels-Hansson (1883–1967). Sønnen Gunnar ble i 1915 hyret inn til morens teater, og ble far til skuespilleren Thora Elisabeth Neels-Hansson (1918–2007), født i Stavanger, og mer kjent som Nøste Schwab.
Claire

Etymologi

Claire er en opprinnelig fransk form av Clara, som er en feminin form av Clarus, et romersk etternavn dannet av clārus, «klar, lys, berømt».
Clare er en engelsk form av Clara.
Rhys Williams (friidrettsutøver)

Karriere

Før Williams begynte med friidrett drev han bl.a. med svømming, og ble walisisk U15-mester i ryggsvømming. Han drev med svømming på landslagsnivå helt opp til U18. 
Hans første seier på 400 meter hekk var i det walisiske skolemesterskapet i 1999. I 2001 vant han European Youth Olympic Festival, og senere vant han Junior-EM i 2003 og U23-EM i 2005. Han ble europeisk mester i både U17, U20 og U23. I 2005 deltok han i sitt VM for seniorer, da han deltok i VM i friidrett 2005 i Helsingfors. Her kom han på 6.-plass i sitt semifinaleheat, med tiden 49,67. Dette holdt ikke til en plass i finalen. 
I 2006 fikk han sin første internasjonale medalje som senior, da han fikk bronse under EM i friidrett i Göteborg. Han løp på 49,12, og var kun én hundredel foran franskmannen Naman Keïta, som fikk fjerdeplassen. Dette var nær hans personlige rekord på 49,09, som han satte under Samveldelekene 2006. I samme mesterskap fikk han også sølv på 4 x 400 meter stafett, sammen Robert Tobin, Graham Hedman og Tim Benjamin.
2007 og 2008 var preget av skader. Han skadet seg i 2007, og da han deltok i sitt første stevne etter denne skaden, i juni 2008, skadet han seg igjen. han pådro seg et tretthetsbrudd under det walisiske mesterskapet i friidrett. Dette gjorde også at han ikke kunne delta i kvalifiseringen til OL i Beijing.
Under EM i friidrett 2010 fikk han en ny internasjonal medalje. Han fikk sølv på 400 meter hekk, slått av landsmannen David Greene. Rhys fikk her ny personlig rekord med tiden 48,96. 
Ved EM i friidrett 2012 vant han gull på 400 meter hekk, med tiden 49,33 sekunder.
Oljeberget

Oljeberget (hebraisk: הר הזיתים, Har HaZeitim; arabisk جبل الزيتون, الطور, Jebel az-Zeitun) er et høydedrag i Israel, øst for Jerusalem. Oljeberget har fått navn etter oliventrærne som gror der.
Haven Getsemane, kjent som stedet der Jesus Kristus oppholdt seg før han ble korsfestet, ligger ved foten av Oljeberget.

I jødisk religion

Oljeberget er et ettertraktet sted for jøder å bli gravlagt. Dette kommer av at stedet er sentralt i den jødiske religion. På kong Davids tid var dette et sted man pleide å tilbe Gud. 
Det gamle testamentet forteller at profeten Sakarja i et syn så at Herren selv skulle komme ned til jorden for å dømme ved å sette sin fot på Oljeberget. Dommedag vil altså starte ved at Gud kommer til Oljeberget.

I kristendommen

Det nye testamentet forteller at Kristi himmelfart skjedde fra Oljeberget. Deretter kom en engel til Jesu apostler, og forklarte at Jesus skal komme tilbake på samme måte som han forlot jorden. Dommedag vil altså starte ved at Jesus kommer tilbake til Oljeberget. 
Da Jesus fra Nasaret underviste i Jerusalem hadde han byen Betania, som lå ved foten av Oljeberget, som sin base.  Antakelig bodde han hos sin venn Lasarus. Flere av Jesus sine mest kjente taler ble holdt ved Oljeberget, blant annet talen om de siste tider. 
Hagen Getsemane, kjent som stedet der Jesus Kristus oppholdt seg før han ble korsfestet, ligger ved foten av Oljeberget.
Etsuko Handa

Landslaget

Etsuko Handa spilte 75 landskamper for Japans kvinnelandslag. Hun ble tatt ut i Japans tropp til VM i fotball 1991, VM i fotball 1995 og Sommer-OL 1996.
Buckcherry

Buckcherry er et amerikansk rock and roll band som ble stiftet i California i 1995. I 1999 varmet de opp for Kiss i Oslo Spektrum. De har gitt ut fire plater: Buckcherry, Time Bomb,15,Black Butterfly og nyeste All Night Long .
Bandet lå en periode helt nede, mye på grunn av rusmisbruk, men er igjen aktive.
Aasta Hansteen-feltet

Aasta Hansteen-feltet (tidligere Luva, 6707/10-1) er et gassfelt med noe kondensat, som ligger 300 km nordvest for Sandnessjøen.
Det ble gjort gassfunn på feltet i 1997. Havdypet i området er på 1300 m. Feltet er planlagt utbygd med et flytende feltsenter, en såkalt Spar-plattform, og kan bli det første feltsenteret for framtidige gassfunn i det samme området. Produksjonen er planlagt startet i siste kvartal 2018, og de totale investeringene i feltet er budsjettert til mer enn 34 milliarder kroner.
Feltet er oppkalt etter maleren, forfatteren og kvinnesakskvinnen Aasta Hansteen.
Yngvar Holm

PR-bransjen

Han jobbet som leder av Farverådet fra 1968, et PR-organ laget av Norges Farvehandler Forbund, Maling og Lakkfabrikkenes Forbund og Farvehandlergrossistenes Landsforbund i 1957. Derpå var Holm direktør for Institutt for Boligmiljø (INBO) som var et PR-byrå opprettet av gulv- og veggbransjen i 1981. Etter det i 1987 fusjonerte med Informasjonskontoret for Farve og Interiør (IFI) fortsatte  Holm  som direktør for IFI til 1996.

Musikkbransjen

Som musikkjournalist var han mest kjent fra Vi menn fra 1953, ti år i Morgenposten 1954–64, og atten år  i ungdomsbladet Det Nye 1957–75. 
Yngvar Holm var en produktiv forfatter som har publisert nærmere 50 bøker relatert til musikk. Blant annet møtte han Elvis nært og skrev bøker om ham og Frank Sinatra.
Han var i 1972 med på å stifte Spellemannprisen sammen med Totto Johannessen, og satt som prisens sekretær de første elleve år.

Innsamlingsbransjen

Holm ledet en rekke store innsamlingsaksjoner for blant annet Norges Røde Kors, Flyktningerådet og FNs høykommissær for flyktninger.   Og i 1975 etablerte han Maridalen rotaryklubb og var dens chartersjef.
Helophilus

Utseende

Middelsstore til ganske store (9-17 mm), robuste blomsterfluer som kan kjennes på at thorax har to gule lengdestriper på ryggen og at bakkroppen er har trekantede, gule flekker. De minner om slekten Parhelophilus men er større og mindre hårete. Hodet er nokså stort, fasettøynene nakne og bredt adskilte hos begge kjønn. Antennene er ganske korte, men antennebørsten (arista) lang. Ansiktet er kledt med hvitgul bestøvning, mer eller mindre framskutt, oftest med en blankt svart midtstripe. Thorax er matt svart, på ryggen med to gulaktige lengdestriper, på sidene gulgrå. Kroppen er for det meste kledt med korte, gulaktige hår. Bakkroppen er omtrent trekantet sett ovenfra, svart med gule, trekantede sideflekker på det andre og tredje leddet, disse kan dekke mesteparten av leddet eller være redusert til smale striper. Det fjerde leddet har ofte mindre, sølvfargede sideflekker. Beina er oransje og svarte, baklårene noe fortykkede, bakleggene krumme slik at de kan foldes tett mot lårene. Vingene er glassklare med et ganske lite, brunt vingemerke. Åren R₄₊₅ gjør en skarp bue bakover inn i cellen bak den nær vingekanten.

Levevis

Solfluene har larver som utvikler seg i stillestående ferskvann. Som andre vannlevende blomsterfluelarver har de et langt, uttrekkbart ånderør på bakkroppsspissen. De voksne fluene flyr imidlertid meget godt og kan påtreffes langt fra vann. De er ofte av de tallrikeste blomsterfluene, særlig vanlig solflue (Helophilus pendulus). De besøker mange slags blomster. Man kan finne voksne fluer i hele sommerhalvåret.

Utbredelse

Slekten forekommer i Palearktis og Nord-Amerika, dessuten er det én art i Sørøst-Asia. En isolert forekomst er på New Zealand, der slekten er representert med hele 12 arter.
Internet Key Exchange

Internet Key Exchange (IKE) er innenfor informatikken navnet på protokollen som benyttes for å sette opp en sikker kobling i protokollsamlingen IPsec. IKE bygger på Oakleyprotokollen og Internet Security Association and Key Management Protocol, og bruker X.509 sertifikater for autentifisering, enten fordelt på forhånd eller distribuert ved å bruke Domain Name System (vanligvis med Domain Name System Security Extensions) og en Diffie–Hellman key exchange for å sette opp en delt hemmelighet fra hvilken Krypteringsnøkler blir avledet.
North Crawley

Historie

Navnet Crawley er et angelsaksisk ord, som betyr «[sted] med mye kråker». I Domesday Book (1086) er landsbyen nevnt som Crauelai. Dokumenter for herregården forteller at området ble delt i to landsbyer, Great Crawley og Little Crawley, i 1197. Navneleddet North ble siden lag til for å skille landsbyen fra Crawley i West Sussex, mens Little Crawley fortsatt har sitt gamle navn. 
Et kloster viet til sankt Fermin av Amiens lå i North Crawley før 1086. Senere forfalt det slik at det ved oppløsningen av klostrene på 1500-tallet knapt ble lagt merke til. Kort tid etter oppløsningen falt det sammen i ruiner.
Storebæltstunnelen

Storebælttunnelen er en undersjøisk jernbanetunnel i Danmark som er 8024 meter lang. Tunnelen går mellom øyene Sprogø og Sjælland. Sammen med Storebæltsbroen forbinder den øyene Sjælland og Fyn. Den har ett løp i hver retning og bredden gir plass til gangbane på hver side av sporet. Det er 31 tverrslag mellom tunnelene, et for hver 250 meter. Den er godt opplyst og har hele 80 ventilasjonsvifter. Maksimalhastighet gjennom tunnelen er 140 km. i timen. EG (lokomotiv) er konstruert for å trekke 2000 tonn i stigningen opp fra Storebælttunnelen (15,6 ‰). På det dypeste er den 75 meter under havoverflaten. Fra havbunnen er det mellom 12 og 40 meter ned til tunnelen. 
Tunnelen ble bygget i perioden 1988 til 1996. Den er boret av fire spesialboremaskiner, en i hver retning i hvert tunnelrør, som ble bygget for anledningen. De 31 tverrslagene fungerer som nødutganger, men de har også viktige installasjoner. Tunnelveggen består av 40 cm tykke betongelementer, og man måtte ha 62500 av dem for å bygge tunnelen. For å lage dem, bygget man en egen fabrikk i Halsskov.
Amandla

Amandla er et xhosa- og zulu-ord som kan bety makt. Ordet ble populært brukt i kampen mot apartheid, og spesielt av medlemmer av African National Congress (ANC) og dets støttespillere. Det var vanlig at en leder eller taler ropte «amandla!», og tilhørerne ville da svare enten «awethu!» - altså «makt - til folket!» eller «Ngawethu!» - altså «makt - til oss!»
Mandla er en avart av ordet «amandla», og er et vanlig fornavn i Sør-Afrika.